4
Ki jiin Keenn nan Abel po
1 Ki Adam dɔɔr nan u ŋaapoo, ki u soor poor ki mar bik, ki purɔ Keenn,* ki yet a, “Yennu sommir paake ki n la jɔɔ.” 2 Li poorpo ki u mar u waarɔ Abel. Ki Abel din goon pei, ŋaan ki Keenn tee kpakoorɔ. 3 Ki dasiar Keenn tan jii u kpaab jeet ki baar nann, a wun tur Yennu. 4 Ki Abel mun jii u sinsinn bonkobit matii yemm nant nba ŋan ki tur Yennu. Ki Yennu numm gboo Abel nan u piinii, 5 ŋaan ki u numm ki gboo Keenn piinii. Ki Keenn wutoor doo bonchiann, ki u numpo biir. 6 Ki Yennu boi Keenn a, “Bee ki a wutoor doo? Bee ki a numpo bi? 7 A-i bonni tun linba ŋan, n bo kan gaarani-i? Ŋaan faa tun linba ki ŋan na, bonbiir dɔɔ a tɔɔnn po, ki teen siir ki guua, ŋaan a yabir ki nyannɔ.”
8 Ki Keenn pak nan u waarɔ Abel a, ((“Ŋaant ki tin saan muuk ni.”)) Baa saan ki be muuk ni yoo nba, ki Keenn wor u waarɔ Abel ki kpiiu.
9 Ki Yennu boi Keenn a, “A waarɔ Abel be lia?”
Ki u jiin a, “N ki mi. Mine tee n waarɔ guutɔ-ɔ?”
10 Ki Yennu yet a, “Bee ki a tun nna? Gbiintir, a waarɔ sɔn yikin, ki nyi tiŋ ni ki baatin. 11 Mɔtana, a be mɔtont nie, ki ji kan fit ko tiŋ nba yaat u mɔb ki gaan a waarɔ sɔn, wunba ki a kpiiu na. 12 Li-i tee ki a koo kpaab, li ji kan nan jeet ki turani, ki a sii tee niyann nan nilinliŋir tingbouŋ na paak.”
13 Keenn din yet Yennu a, “N tubdatu saa gar n paŋ terika. 14 Dinna daar nba na, a beerin ki nyintin tiŋ na niŋ, ki n sii lin bakii, ki ki laata, ki sii tee nilinliŋir tingbouŋ na paak, ki wunba kur lan, u saa kpime.”
15 Ki Yennu yetɔ a, “Li ki tee nna. Wunba kur kpii fin Keenn, biak be li daanɔ paak, u saa la tubdatu taar munlore.” Ŋanne Yennu tur Keenn dɔk, a wunba kur lau, u daa kpiu. 16 Ki Keenn nyii Yennu boor, ki saan kar tiŋ nba sann tee Nod,† ki li be Edenn yondo po na.
Ki jiin Keenn yaaboona po
17 Keenn din dɔɔr nan u ŋaapoo. Ki u soor poor, ki mar Enɔk. Keenn daa din maa dooe, ki din pur doo maŋ sann ki gaan nan u bik Enɔk. 18 Enɔk din mar Irad, ki Irad mar Mehujael, ki Mehujael din mar Metusael, ki Metusael mar Lamek. 19 Ki Lamek kɔɔn poob banlee. Poo yenɔ sann din tee Ada, ki lɔɔ sann mun tee Sila. 20 Ki Ada din mar Jabal: ŋɔɔe tee binba pɔɔn lanbont‡ ki kɔɔ ki bia goon bonkobit na baa. 21 Ki u waarɔ sann din tee Jubal: ŋɔɔe din tee binba peeb naatuna nan naagbai na baa. 22 Sila mun din mar bik, ki purɔ Tubal Keenn, ki u kur saauk. Tubal Keenn waarpook din tee Naama.
23 Lamek din yet u ŋaapoob Ada nan Sila a:
“N ŋaapoob, gbiintir man, n kpii naasimɔ, kimaan u turin daŋ.
24 Li-i tee tubdatu ŋanlore saa pa Keenn kpinu paak,
ŋann li-i tee wunba kpii min Lamek,
tubdatu piinlore nan ŋanlore-e saa nyi pa n paak.”
Ki jiin Sef nan Enos po
25 Ki Adam dɔɔr nan u ŋaapoo biak, ki u mar bik, ki yet a, “Yennu turin bik ki senn Abel, wunba ki Keenn kpii na taar niwa.” Li paak, ki u purɔ Sef.§ 26 Sef mun din mar bik ki purɔ Enos. Li yooe ki bi din piin ki dont* Yennu sann.
* 4:1 Bi maan ni, “Keenn” nan “la” mɔbona naane. † 4:16 Ki Nod paak tee “nilinliŋir.” ‡ 4:20 Bi din jii bonkob-gbante ki pɔɔn bi lanbont. § 4:25 Bi maan ni, “Sef” nan “tur” mɔbona naane. * 4:26 Dont, koo mɔɔntir.